Derde Covid-19-sterfte: ‘Hy was ŉ regte terggees’Louis Wilsenach “ŉ Pragtige man is te gou weg weens Covid-19. Kyk asseblief na jou gesin. Hierdie virus is nie ŉ grap nie.” Só het ŉ familielid op sosiale media geskryf nadat Louis Wilsenach, ŉ bekende Suid-Afrikaanse skrywer en filosoof, Maandag weens die nuwe koronavirus (wat Covid-19 veroorsaak) gesterf het. Wilsenach is die derde persoon in Suid-Afrika om weens Covid-19 te sterf. Wilsenach is Vrydag met longontsteking in ŉ hospitaal opgeneem. Hy het Saterdag positief vir Covid-19 getoets, het ŉ familielid gesê. Dit is nie duidelik waar Wilsenach die virus opgedoen het nie. ŉ Ander familielid sê op Facebook dat Wilsenach Vrydag nog grappies gemaak het hoewel hy in dié stadium baie swak was. Medelye stroom sedert Wilsenach se afsterwe op sosiale media in. “Hy was ’n man wat lief was vir hierdie wonderlike land Suid-Afrika, sy mense, stories, karakters en kruispaaie wat verryk het, wat die gawes van die natuur gekoester het,” skryf ŉ vriend. ŉ Ander skryf hoewel hy Wilsenach nie lank geken het nie, was hy ŉ regte terggees. “Hy het sy lewe voluit geleef.” Wilsenach se familie is tans in isolasie.